hotchpotch/miracl-hf-unified huggingface dataset:
St. Anton
St. Anton ("Sankt Anton am Arlberg") on kunta Tirolissa Itävallan länsiosassa. Kunta sijaitsee Arlberg-vuorijonon rinteellä. St. Antonissa on noin 2 800 ympärivuotista asukasta. Kunta sijaitsee 1 300 metrin korkeudella merenpinnasta.
Kunnassa sijaitsee myös hyvin tunnettu, samanniminen laskettelukeskus. Siellä on noin 260 kilometriä huollettuja rinteitä ja 82 hiihtohissiä. Keskuksessa järjestettiin alppihiihdon maailmanmestaruuskilpailut vuonna 2001, ja kilpaillaan myös alppihiihdon maailmancupissa vuosittain. St. Anton kuuluu Arlbergin hiihtoalueeseen, jolla sijaitsevat myös Lech, Zürs, St. Christoph ja Stuben.
Camsek Chin
Elias Camsek Chin (s. 10. lokakuuta 1949) on palaulainen poliitikko, joka toimi maansa varapresidenttinä vuosina 2005–2009. Tullessaan valituksi hän voitti Sandra Pierantozzin 71,1 %:n äänienemmistöllä. Tammikuussa 2009 hänen seuraajakseen astui Kerai Mariur.
Chin syntyi Peleliun saarella. Hän tapasi Havaijilla opiskellessaan Miriam Rudimchin, jonka kanssa hän meni naimisiin 21. toukokuuta 1977. Hän on luonut pitkän sotilaallisen uran ja toiminut mm. Palaun oikeusministerinä vuosina 1997–2000. Marraskuussa 2000 hänet valittiin senaattoriksi Palaun kansalliseen kongressiin.
Chinillä on kaksi aikuista lasta: Lalii Antolina ja Nathan Lee Beches.
Jan Nyquist
Jan-Peter "Tikkis" Nyquist (sukunimi joskus väärässä muodossa "Nyqvist"; s. 13. helmikuuta 1962 Turku) on suomalainen näyttelijä. Hän opiskeli Teatterikorkeakoulussa vuosina 1987–1991.
Nyquist on avioliitossa näyttelijä Katri Nyquistin kanssa, ja heillä on kaksi poikaa, Joonatan (s. 1998) ja Topias (s. 2003).
Lisäksi Nyquist nähtiin DNA:n televisiomainoksissa vuonna 2008, jossa hän esitti erämiestä, jolle tapahtui aina joitain "katastrofaalisia" asioita, saadakseen esim. suukkoja neljältä muulta eränaiselta, jotka kulkivat hänen mukanaan. Mainoksen pointti oli mainostaa nettitikkua.
Nyquist on ollut näyttelijänä Joensuun kaupunginteatterissa.
Nyquist on ohjannut neljä vuotta Iitin Harrastajateatterissa. Ensimmäisen vuoden hän ohjasi ilman vaimoaan, mutta sitten he alkoivat ohjata yhdessä. Hänen ohjauksiaan ovat näytelmä "Olviretki Schleusingenissa" (2004), "Tuhkimo" (2005), "Melkein Sulosilmä" (2006) ja "Hunttalan Matti" (2007). Vaimonsa Kati Nyquistin kanssa hän on ohjannut myös Kouvolan Kesäteatteriin vuosina 2006–2007 näytelmissä "Naisten hurmaaja" (2006), ja "Vinski ja Vinsentti" (2007). Nyquistit ovat ohjanneet myös iittiläisessä nuortenteatterissa Teatteri Lapanen.
Radio-televizija Srbije
Radio-televizija Srbije tai RTS () on Serbian yleisradio, jolla on koko maassa näkyvä televisiokanava.
RTS toimii Eurovision laulukilpailu 2008 isäntämaan toimittajana.
Sardinian ralli
Sardinian ralli ("Rally d'Italia Sardegna") on Italiaan kuuluvassa Sardiniassa sorateillä ajettava rallikilpailu. Vuonna 2004 se korvasi asvaltilla ajetun Sanremon rallin Italian MM-osakilpailuna rallin MM-sarjassa. Ralli ajetaan kapeilla, soraisilla ja mutkikkailla vuoristoteillä Porto Cervon ja Olbian kaupunkien ympäristössä.
Aiemmin Sardinian ralli tunnettiin nimellä Costa Smeralda ralli, jolloin se oli eräs tärkeimmistä Rallin EM-sarjan osakilpailuista.
Alkaloosi
Alkaloosi () on elimistön happo-emäs-tasapainon häiriötila, jossa solunulkoisen nesteen (plasman) vetyionipitoisuus on vähentynyt, jolloin kudokset ja veri ovat liian emäksisessä tilassa. Alkaloosi jaetaan edelleen tilan aiheuttaneen syyn mukaisesti aineenvaihdunnalliseen eli "metaboliseen" tai hengittämiseen liittyvään eli "respiratoriseen" alkaloosiin.
Metabolinen alkaloosi voi kehittyä esimerkiksi voimakkaan oksentelun myötä, kun ihminen menettää runsaasti mahahappoja. Tai vastaavasti jos mahahappoja neutraloidaan liiaksi esimerkiksi bikarbonaateilla tai vastaavilla valmisteilla. Virtsaneritystä lisäävät lääkkeet saattavat johtaa samanlaiseen tilanteeseen vähentämällä verenkierrosta kloridisuoloja. Metabolinen alkaloosi voi olla myös merkki Cushingin oireyhtymästä tai maksakirroosista.
Respiratorisessa alkaloosissa elimistöstä poistuu keuhkojen kautta liian paljon hiilidioksidia ja tilalle tulee happea. Näin käy esimerkiksi ihmisen hyperventiloidessa eli hengittäessä liian nopeassa tahdissa. Liian nopean hengittämisen syynä voi olla psykologiset syyt (esimerkiksi paniikkihäiriö), myrkytystila tai keuhkojen tai keskushermoston sairaus.
Happo-emästasapainon häiriö veressä voidaan helposti todeta verinäytteestä tehtävällä verikaasuanalyysillä. Perussyy hoidetaan ja tarvittaessa korjataan mahdollinen elektrolyyttiepätasapaino.
Sky Witness
Living on brittiläinen televisiokanava, jonka omistaa Virgin Media Television. Kanava perustettiin 1. syyskuuta 1993 nimellä UK Living, mutta UK-sana otettiin pois nimestä vuonna 1997. Kanava tunnetaan myös nimillä LivingTV ja LIVINGtv. 
Kanavan logo on muuttunut neljä kertaa, nykyisessä logossa lukee purppuran värisellä tekstillä ”LIVING”.
Tässä lista joistakin ohjelmista, joita Living esittää.
Fineus (Agenorin poika)
Fineus () oli kreikkalaisessa mytologiassa Traakian kuningas, Agenorin poika. Apollon oli antanut Fineukselle selvinnäkemisen lahjan, mutta paljastettuaan ihmisille jumalten aikeita, hänelle oli annettu valinta joko sokeuden ja normaalin mittaisen elämän tai näkökyvyn ja lyhyen eliniän väliltä. Fineus oli valinnut sokeuden. Tämä puolestaan oli raivostuttanut auringonjumala Helioksen, koska Fineus oli mieluummin valinnut elon pimeydessä kuin hänen tuottamassaan valossa. Niin hän lähetti harpyijat - olennot, joilla oli linnun ruumis mutta naisen pää - estämään Fineusta syömästä yhtään enempää kuin hän tarvitsi elämiseen.
Tämä jatkui aina siihen saakka, kunnes kultaista taljaa etsimässä olleet Iason ja argonautit saapuivat kaupunkiin ja heidän tuli kuningasta sääli. Iason järjesti aterian ja tappoi harpyijat näiden palatessa. Kiitollisuuden osoituksenaan Fineus paljasti Iasonille Kolkhiksen sijainnin ja neuvoi, kuinka he pääsisivät Symplegadien, liikkuvien kallioiden, ohitse. Tämän jälkeen he erosivat.
Mikel
Mikel, oikealta nimeltään Michael Hennet Sotomayor (joskus myös Miguel) (s. 20. tammikuuta 1983, Puerto de la Cruz, Teneriffa, Espanja) on espanjalainen laulaja, joka on yksi poikabändi D'NASH:n nykyisin kolmesta jäsenestä.
Ennen D'NASH-uraansa Mikel on esiintynyt muun muassa Tommy Hilfigerin mainoskampanjassa ja 12 musikaalissa.
Mammuttihirsi
Mammuttihirsi on suomalainen hirsirakenteisia valmistaloja valmistava ja myyvä yritys. Tuotemerkki on Pohjois-Suomen Hirsitalokeskus Oy:n aputoiminimi. Yritys valmistaa ja toimittaa vuosittain 150 omakotitaloa, ja se kilpailee Suomen hirsirakenteisten omakotitalojen markkinajohtajan paikasta Kontiotuotteen kanssa. Yrityksellä oli vuonna 2006 noin 80 työntekijää. Vuoden 2005 liikevaihto oli runsaat 16 miljoonaa euroa.Vuonna 2015 yhtiöllä on noin 40 työntekijää. Liikevaihto on noin 12 miljoonaa euroa. .
Yrityksen talotehdas ja pääkonttori sijaitsevat Rekikylässä Vesalan kaupunginosassa Oulussa (ent. Ylikiiminki), noin 25 kilometrin päässä Oulusta seututien 833 varrella. Yrityksen uusi pääkonttori valmistui vuonna 2006, ja se on Suomen suurin hirsirakenteinen rakennus. Pääkonttori rakennettiin yhdessä tuotantokapasiteetin kasvattamiseen tähtäävien rakennusinvestointien yhteydessä. Investointien kustannukset olivat noin 4,5 miljoonaa euroa ja niiden myötä tehtaan tuotantomäärä nelinkertaistui. Talotehdas toimii toimintansa lopettaneen sahalaitoksen, Veljespuu Oy:n, saha-alueella.
Vuoden 2014 Mammuttihirsi lanseerattiin uudella nimellä: Mammuttikoti.
Markkinoinnissaan yhtiö käyttää nimimuotoa "MammuttiKoti". Omakotitalotuotteita markkinoidaan nimellä "MammuttiTalo".
Äijät
Äijät oli Subilla toukokuussa 2007 alkanut, perjantaisin klo 21.30 esitetty ohjelma, jossa Jone Nikula ja Kotiteollisuus-yhtyeen keulahahmo Jouni Hynynen kävivät läpi erilaisia perinteisesti miehisinä pidettyjä "äijäammatteja" kaikkiaan 24 eri jaksossa. Ohjelmassa on runsaasti alatyylistä kielenkäyttöä, kirosanoja ja niin sanottua "äijämeiningiksi" luonnehdittua toimintaa.
2007
2008
Äijät-ohjelmassa kuultua musiikkia julkaistiin 30. toukokuuta 2007 Spinefarmin kautta. Soundtrack on nimeltään "Äijät".
Vietnamin vaakuna
Vietnamin vaakuna koostuu Vietnamin kommunistisen puolueen symboleista, keltaisesta tähdestä ja punaisesta taustasta. Värien perusteella Vietnamin vaakuna muistuttaa paljon Kiinan vaakunaa.
Vietnamin vaakuna nykyisessä muodossaan on otettu käyttöön 2. heinäkuuta 1976.
Tiramisu
Tiramisu () on pehmeä italialainen jälkiruoka, johon käytetään muun muassa espressokahvia, sokeria, savoiardi-keksejä, kananmunia ja mascarpone-juustoa. Jälkiruoan pinnalle sihdataan kaakaojauhetta.
Tiramisusta on tullut suosittu jälkiruoka muissakin kuin italialaisruokaa tarjoavissa ravintoloissa.
Tiramisun alkuperästä ei ole yksimielisyyttä, sillä siitä ei ole kirjallisia mainintoja ennen vuotta 1983. Vuonna 1998 Fernando ja Tina Raris väittivät, että jälkiruoka on tuore keksintö. He korostavat, että vaikka muiden kerrosjälkiruokien reseptit ja historiat ovat samantapaisia, tiramisu mainitaan ensimmäisen kerran julkisuudessa kreikkalaisessa keittokirjassa. Eräässä artikkelissa olisi mainittu, että tiramisu kehitettiin vuonna 1971 Trevisossa.
On väitetty myös, että se olisi kehitetty Pohjois-Italiassa ensimmäisen maailmansodan aikana. Naiset tekivät sitä miehille mukaan, kun nämä lähtivät sotaan. He saattoivat ajatella, että sen kofeiini- ja energiapitoisuus antaisi miehille energiaa taisteluun ja että miehet palaisivat sen ansiosta terveinä kotiin.
Vähemmän hienon teorian mukaan jälkiruoka oli keino käyttää hyödyksi vanhat kakut ja tähteeksi jäänyt kahvi, jolla kuiva kakku kostutettiin, ja ehkä lorautettiin vielä vähän likööriä. Herkullisuutta lisäsi vielä, kun siihen laitettiin kerroksittain mascarponea.
Hoo-Jii-Koo
Hoo-Jii-Koo on vuonna 1973 julkaistu Helsingin Jalkapalloklubin kannatuslaulu. Vexi Salmen sanoittama kappale tunnetaan nykyään paremmin avaussanojensa mukaan nimellä "Taas kansa täyttää...", jota esimerkiksi seuran kannatusryhmä Forza HJK laulaa otteluissa. Se perustuu Daniel Boonen ja Rod McQueenin säveltämään kappaleeseen "Blue is the Colour", joka on englantilaisen Chelsean kannatuslaulu. Singlen B-puolella on Jukka Virtasen sanoittama "Pitkä potku - kaikki perään".
"Hoo-Jii-Koon" esittäjänä on seuran vuoden 1973 edustusjoukkue, orkesteria levyllä johtaa Eino Virtanen. B-puolen kappaleen esittää Kai Pahlmanin johtama HJK:n futiskvartetti. Molemmat laulut ovat mukana myös vuonna 1986 julkaistulla albumilla "Musiikkiklubi".
Viittausindeksi
Viittausindeksi () on virallinen tilasto joka selvittää, kuinka paljon tiedeartikkeleihin viitataan toisista tiedeartikkeleista. Indeksi mittaa vain vertaisarvioitujen tiedejulkaisujen viittauksia. 
Ensimmäisiä tilastoja tehtiin 1800-luvun lopulla. Vuonna 1960 Eugene Garfieldin Institute for Scientific Information (ISI) loi ensimmäiset tieteellisten lehtien viittaustietokannat, joista ensimmäinen oli Science Citation Index. ISI kaupallistettiin Thomson Scientific & Healthcare -tuotteeksi. Elsevier-kustantaja julkaisee vastaavaa Scopus-internet-tietokantaa.
Pariksen tuomio
Pariksen tuomio viittaa kreikkalaisessa mytologiassa tarinaan, joka kertoo Troijan sotaan johtaneista tapahtumista.
Tapahtumat saivat alkunsa Peleuksen ja Thetiin häistä, joissa Zeus järjesti juhla-aterian kutsuen lähes kaikki jumalat osallistumaan. Eris, epäsovun jumala, oli kuitenkin jätetty kutsumatta, koska hänen tiedettiin aiheuttavan eripuraa. Tästä raivostuneena Eris saapui kuitenkin paikalle ja heitti osallistujen keskelle kultaisen omenan, johon oli kaiverrettu sana "Kauneimmalle".
Kolme jumalatarta ilmoitti vaativansa omenaa: Hera, Pallas Athene ja Afrodite. He pyysivät Zeusta ratkaisemaan, kenelle omena kuuluisi, mutta koska hän ei halunnut suosia ketään ehdokkaista, hän määräsi, että Paris, kuolevainen Fryygiasta, saisi ratkaista asian, koska Troijan prinssi oli osoittanut hiljattain esimerkillistä arvostelukykyä ja tasapuolisuutta asettamalla epäröimättä härän muotoon muuttuneen Areen oman palkintohärkänsä edelle kilpailussa.
Niin sitten tapahtui, että Hermes heidän oppaanaan kaikki kolme ehdokasta ilmestyivät Parikselle vuorella. Kylvettyään vuoristolähteessä kaikki kolme kokeilivat voimiaan lahjoakseen Pariksen: Hera ehdotti tekevänsä tästä Euroopan ja Aasian hallitsijan, Pallas Athene antaisi viisautta ja taitoa sodankäyntiä varten, kun taas Afrodite, jolla oli khariittinsa mukanaan, tarjosi tälle maailman kauneimman naisen rakkautta. Tämä nainen ei ollut kukaan muu kuin Spartan Helena, kuningas Menelaoksen puoliso. Paris hyväksyi Afroditen tarjouksen ja ojensi omenan tälle ja sai niin paitsi Helenan rakkauden myös kreikkalaisten ja ennen kaikkea Pallas Athenen ja Heran vihat niskoilleen.
Tarun mukaan Troijan sota syttyi siitä, kun kreikkalaiset lähtivät hakemaan Helenaa takaisin Troijasta.
Science Citation Index
Science Citation Index (Luonnontieteiden viittausindeksi) eli SCI on alun perin Institute for Scientific Informationin vuonna 1960 kehittämä tietokanta, joka on sittemmin yksityistetty Thomson Scientific -yhtiön liiketoiminnaksi.
Internetissä toimiva versio "Science Citation Index Expanded" kattaa 6400 lehteä, joita pidetään johtavina tiedelehtinä luonnontieteiden ja tekniikan alalla. Pääosa indeksin lehdistä on englanninkielisiä.
Gwen Torrence
Gwen Torrence (s. 12. kesäkuuta 1965 Decatur, Georgian osavaltio), on yhdysvaltalainen entinen pikajuoksija, olympiavoittaja ja moninkertainen arvokisamitalisti.
Torrence voitti Barcelonan olympiakisoista 1992 kultaa 200 metrillä ja 4 × 100 metrin viestistä. Hän oli mukana hopeaa voittaneessa Yhdysvaltain 4 × 400 metrin joukkueessa. Neljä vuotta myöhemmin Atlantan olympiakisoissa hän voitti kultaa pikaviestistä ja pronssia 100 metriltä.
Maailmanmestaruuskilpailuista hän voitti Tokion MM-kisoista 1991 hopeaa 100 ja 200 metrillä ja kaksi vuotta myöhemmin hän saavutti pitkästä viestistä kultaa ja pikaviestissä hopeaa. Hän voitti samoissa kisoissa hopeaa 200 metrillä ja pronssia 100 metrillä. Kaksi vuotta myöhemmin Göteborgissä hän voitti kultaa pikaviestissä ja 100 metrillä.
Pan-Amerikan kisoista hän voitti vuonna 1987 kultaa pikaviestistä ja 100 metriltä ja kaksi vuotta myöhemmin Budapestin sisäratojen MM-kilpailuissa hopeaa 60 metriltä.
Zak Tell
Zak Nikolas Tell (s. 16. marraskuuta 1970) on ruotsalainen muusikko, joka toimii rapcore-yhtye Clawfingerin laulajana.
Zak Tell syntyi Tukholmassa. Hän muutti perheineen Bristoliin, Englantiin ollessaan vielä lapsi. Vuonna 1982 hän muutti takaisin Ruotsiin ja on siitä asti asunut siellä.
Zak Tell vastustaa rasismia ja homofobiaa, ja tämä ilmenee hänen laulujensa sanoituksissa.
HC Košice
HC Košice on slovakialainen jääkiekkoseura Košicen kaupungista. Se pelaa maansa pääsarjatasolla Extraligassa. Seura on perustettu vuonna 1962. Se pelaa kotiottelunsa runsaat kahdeksan tuhatta katsojaa vetävällä Steel Arénalla. Seurassa on pelannut useita kuuluisia pelaajia, esimerkiksi Peter Bondra ja Ladislav Nagy. Joukkue on voittanut Tšekkoslovakian mestaruuden vuosina 1986 ja 1988. Lisäksi se on voittanut Slovakian mestaruuden vuosina 1995, 1996, 1999, 2009, 2010 ja 2011. Euroopan kentilläkin se on menestynyt varsin hyvin voitettuaan Continental Cupin vuonna 1998 ja seuraavalla kaudella hopeaa. Euroopan Cupissa se sijoittui toiseksi vuosina 1987 ja 1989. Lisäksi sillä on Super Cupin hopeaa vuodelta 1998.
Hugo Bukkazoom!
Hugo: Bukkazoom! on ITE Median kehittämä ja julkaisema ajopeli. Peli on julkaistu PlayStation 2:lle, PC:lle ja Game Boy Advancelle vuonna .
Toisin kuin muissa Hugo-peleissä, tässä pelissä ei ole varsinaista juonta. Pelissä voi pelata joko minipeleinä erilaisia kilpailuja tai pääpelinä mestaruuskisaa. Mestaruuskisassa valitaan yksi hahmo, jolla pelataan koko mestaruuskisan ajan, mutta vastustajia, niiden määrää tai kilpailupaikkaa ei voi mestaruuskisassa valita.
Pelissä on erilaisia aseita, joita voi myös yhdistellä. Niitä ovat muun muassa raketti, suoja, nopeus, piikkisuoja, pommit, tuplanopeus ja savuraketti. Kaikkien muiden paitsi nopeuksien ja suojan tarkoitus on ampua tai vahingoittaa vihollista, sillä piikkisuoja, sekä suojaa, että vahingoittaa. Vihollisen yrittäessä töniä piikkisuojan ollessa käytössä, vihollinen lennähtää pois osuessaan.
Pelissä on sekä Hugon ystäviä, että vihollisia. Kuitenkaan pelissä ei sen kummemmin ajatella kenen puolella on. Esimerkiksi Hugoliina-äiti voi ampua raketilla Rat - poikaansa ja naurahtaa vain: "Anteeksi. Se taisi olla tämä nappula tässä." Pelin yhdeksän pelattavaa hahmoa ovat: Hugo, Hugon vaimo Hugoliina, heidän lapset Rit, Rat ja Rut, paha Skylla-noita, tämän apuri Don Kroko, Hugon tukaaniystävä Fernando ja Hugon puhekyvytön apinaystävä Jean Paul (Muissa Hugo-peleissä Janne). Näistä Jean Paul ei ole koskaan aiemmin esiintynyt PlayStation-peleissä. Hugo, Rit, Rut, Hugoliina, Fernando ja Jean Paul ovat valmiiksi pelattavia hahmoja, mutta saadakseen Skyllan, Ratin ja Don Krokon pelattaviksi hahmoiksi, on saavutettava voittoja tietyissä mestaruuskisa-pelitilan kisoissa.
Khariitit
Khariitit (, "sulottaret") olivat kreikkalaisessa mytologiassa viehätysvoiman, kauneuden ja hedelmällisyyden jumalattaria, jotka olivat jumalatar Afroditen seuralaisia. Yleensä heitä kuvataan olevan kolme; nuorin Aglaia (kirkkaus, loiste), Eufrosyne (ilo) ja vanhin Thaleia (kukoistus).Roomalaisessa mytologiassa heidät tunnettiin nimellä graatiat.
Useimmiten Eurynomen kerrotaan synnyttäneen khariitit Zeukselle.
Khariitteja pidettiin kuolemattomina, mutta ei jumalina. Heitä pidettiin ylijumala Zeuksen tyttärinä ja toisinaan Eurynomea pidettiin heidän äitinään. Usein heidät kuvattiin antiikin taiteessa rakkauden jumalatar Afroditen, nuorukaisihanne Apollonin seurassa tai muusien ympäröimänä. Khariittien tehtävänä oli lahjoittaa nuorille tytöille viehätysvoimaa ja kaikille ihmisille iloa.
Kolme sulotarta on suosittu aihe taiteessa. Antiikin veistosten ohella aihetta on tulkittu varsinkin renessanssista alkaen. Tunnettuja ovat Antonio Canovan, Rafaelin, Rubensin, ja Botticellin teokset. Myös modernistit ja nykytaiteilijat ovat tehneet aiheesta omia versioitaan, kuten Unto Pusa, Harry Kivijärvi, Olavi Lanu Lahteen ja Nina Terno Maiju Lassilan muistomerkkiin Joensuuhun.
Eufrosyne
Eufrosyne oli suomalaistaustainen maaorja ja Pietari Suuren pojan, Aleksei Petrovitšin rakastajar. Teini-ikäinen Eufrosyne vietiin Isovihan aikana orjaksi Venäjälle, missä hän päätyi Aleksein opettajan, Nikifor Vjazemskin omistukseen. Aleksei ihastui Eufrosyneen ja otti tämän asumaan samaan taloon vaimonsa kanssa.
Vuonna 1716 Aleksei riitaantui isänsä Pietari Suuren kanssa ja pakeni ulkomaille mukanaan paašipojaksi puettu Eufrosyne. Aleksei palasi Venäjälle tammikuussa 1718. Pietari aloitti oikeudenkäynnin poikaansa vastaan ja syytti tätä salaliitosta. Eufrosyne antoi oikeudessa raskauttavan lausunnon rakastajastaan. Hän kertoi Aleksein toivoneen isänsä kuolemaa, ja aikovan perua isänsä tekemät uudistukset tämän kuoltua. Aleksei tunnusti kidutuksen jälkeen syyllistyneensä salaliittoon ja hänet tuomittiin kuolemaan, mutta hän menehtyi ennen tuomion täytäntöönpanoa. Eufrosyne selvisi rangaistuksetta, meni myöhemmin naimisiin ja eli vuosia Pietarissa.
Hämähäkkimies (vuoden 2003 animaatiosarja)
Hämähäkkimies () on yhdysvaltalainen Mainframe Entertainmentin tuottama tietokoneanimaatiosarja, joka pohjautuu samannimiseen Marvel Comics sarjakuvasankariin Hämähäkkimieheen. Sarja alkoi Yhdysvalloissa heinäkuussa 2003 MTV-kanavalla ja kesti 13 jakson verran. Sarjaan oli otettu vaikutteita vuoden 2002 Hämähäkkimies-elokuvasta.
Suomessa sarjaa esitettiin Nelosella vuosien 2004 ja 2005 aikana teksitettynä.
Sarja seuraa teini-ikäistä Peter Parkeria, jota oli purrut geneettinen hämähäkki. Parker kehittää uusia kykyjään taistelemalla rikollisia vastaan ja samalla yrittää vaivoin saada tehdyksi arkipäiväiset vastuut elämässään. Parker opiskelee rakastamansa tytön Mary Jane Watsonin kanssa samassa koulussa ja asuu parhaan kaverinsa Harry Osbornen kanssa, jonka isä oli Vihreä Menninkäinen.Sarja ei voittanut yhtään palkintoa, mutta oli vuoden 2004 Annie-gaalassa ehdolla kahdessa eri kategoriassa.
Wintereich
Wintereich (DB002) on kokkolalaisen Immortal Souls -yhtyeen kolmas täyspitkä studioalbumi. Se on yhtyeen ensimmäinen julkaisu alankomaalaisella Dark Balance -levy-yhtiöllä jätettyään Fear Darkin.
"Wintereich" äänitettiin 8. joulukuuta 2006 – 18. helmikuuta 2007 Arttu Sarvanteen "Studio Watercastlessa" ja Pete Loisan "Studio 3rd Trackissa". Arttu Sarvanne miksasi albumin studiollaan 5.–13. helmikuuta 2007. Svante Forsbäck masteroi albumin Helsingin "Chartmakersissa" 8. maaliskuuta 2007.
"Wintereich" on tarinamuotoinen konseptialbumi, joka jakautuu neljään lukuun. Musiikkityyliltään albumi jatkaa yhtyeen melodista death metal -linjaa.
Razor 1911
Razor 1911 (RZR) on Norjasta lähtöisin oleva piraatti- ja demoskeneryhmä. Se on toiminut vuodesta 1985 ja on Yhdysvaltain viranomaisten mukaan "vanhin piraattirinki internetissä". Ryhmä on aina ollut tunnetumpi piratismistaan kuin demoistaan. Se aloitti Commodore 64:llä, siirtyi Amigan diskettipeleihin ja myöhemmin PC:n CD-romeihin ja ISO-tiedostoihin. Ryhmän nimi on vitsi: Alun pitäen ryhmän nimi oli "Razor 2992", mutta koska ryhmäläisten mielestä oli olemassa liikaa piraattiryhmiä, joiden nimissä oli päätteenä "666", he vaihtoivat päätteeksi 1911:n, joka on heksadesimaalimuodossa "777".
Ryhmä on julkaissut murrettuina useita tunnettuja PC-pelejä, kuten Quaken, Red Alertin, Terminal Velocityn ja Warcraft II:n ja III:n jo ennen niiden virallista julkaisua. "Hankkijat" hankkivat julkaisemattomat pelit peliyhtiöiltä esiintymällä peliarvostelijoina ja "krakkerit" mursivat niiden kopiosuojaukset. Ryhmän yhdysvaltalainen johtohenkilö Sean Michael Breen tuomittiin vuonna 2004 tekijänoikeusrikkomuksista 50 kuukauden ehdottomaan vankeusrangaistukseen ja 690 000 dollarin korvauksiin. Melkein heti Breenin vapautumisen jälkeen ryhmä aloitti uudelleen toimintansa ja julkaisi lokakuussa 2006 Battlefield 2142:n murretun version muutamaa päivää ennen kuin peli julkaistiin virallisesti.
FRETILIN
Frente Revolucionária de Timor-Leste Independente (FRETILIN) () oli Itä-Timorin itsenäisyydestä taisteleva sissiliike ja maan itsenäistyttyä poliittinen puolue. Se on Sosialistisen internationaalin tarkkailijajäsen.
FRETILINiä oli perustamassa mm. Francisco Xavier do Amaral vuonna 1974, tuolloin nimellä Associação Social-Democrata Timorense. FRETILIN taisteli aluksi portugalilaisia vastaan ja sittemmin Indonesiaa vastaan 1974–1998. José Ramos Horta oli puolueen puhemiehenä maanpaossa vuoteen 1988 asti. Indonesian mukaan Kiinan kansantasavallan avustama FRETILIN oli kommunistinen, joten Yhdysvallat ja Australia tukivat Indonesiaa sitä vastaan.
Ensimmäisissä itsenäistymisen jälkeen järjestetyissä vaaleissa 2001 FRETILIN sai 57,4 prosenttia äänistä ja 55 paikkaa 88 paikkaisessa parlamentissa.
Seututie 140
Seututie 140 on Vantaalta Lahden kautta Heinolaan kulkeva seututie. Vantaan ja Lahden välillä tie on entistä valtatietä 4 sekä Lahden ja Heinolan välillä entistä valtatietä 5.
Tielinja alkaa Kehä III:lta noin 250 metriä Lahdenväylän liittymän itäpuolelta. Liittymät sijaitsevat Vantaan Hakunilassa. Vantaan, Keravan ja Järvenpään alueella väylän nimenä on Lahdentie. Tie on viitoitettu Helsingin Toukolasta lähtien ”ohjaus tielle” -opastein Viikin, Pihlajamäen ja Tattarisuon kautta varsinaiseen alkamiskohtaan. Tie on nykyisen nelostien rinnakkaistie. Lähivuosina Lahdentie tullaan leventämään kaksiajorataiseksi Vantaalla liikennemäärien kasvun vuoksi.
Seututie 140 päättyy Heinolan Koskenmyllyssä noin 100 metriä viitostien liittymän luoteispuolella. Yhtenäinen tielinja jatkuu Hartolan Vehkalahden kautta Joutsan Haminanmäkeen.
Väylän pikavuoropysäkit ovat Lahden Kivistönmäki ja Holma sekä Heinolan Jyränkö ja Veljeskylä.
Uudenmaan elinkeino-, liikenne- ja ympäristökeskus on tehnyt vuonna 2010 selvityksen, jonka mukaan tiellä pitäisi kunnostaa Vantaalla Mittalinjan alikulkukäytävä ja Siltaniityn alikulkukäytävä.
Mamadou Konate
Mamadou Konate (s. 10. maaliskuuta 1985 Abidjan, Norsunluurannikko) on norsunluurannikkolainen jalkapalloilija, joka edustaa Ykkösessa pelaavaa Ekenäs IF:ää. Hän on pelipaikaltaan hyökkääjä.
Suomeen Konate saapui ensimmäisen kerran alkutalvella vuonna 2007 osallistuessaan AC Oulun testeihin, mutta ei lunastanut silloin paikkaa joukkueeseen. Norsunluurannikkolainen sai vuoden sopimuksen toisella yrityksellä AC Ouluun. Maaleja hän teki Veikkausliigassa neljä kappaletta ja oli joukkueen toiseksi paras maalintekijä. Lisäksi Suomen Cupissa vastustajan verkko heilui niin ikään neljä kertaa.
Konaten yhden vuoden mittainen jatkosopimus AC Oulun kanssa julkaistiin helmikuussa 2008. Hän oli jälleen seuran parhaita maalintekijöitä viimeistelemällä Ykkösessä seitsemän osumaa. Tämä ei kuitenkaan riittänyt seurajohdolle, sillä miehen sopimusta ei enää jatkettu vahvoista esityksistä huolimatta.
Käytyään ensin FC KooTeePeen testissä, Konate päätti kuitenkin jäädä Ouluun ja solmi Kakkosen C-lohkossa pelanneen FC Oulun Pallon kanssa kautta 2009 koskevan sopimuksen. Alkukaudesta 13 maalia tehneelle Konatelle tarjoutui heinäkuussa mahdollisuus lähteä näytille Italiaan Serie B:n joukkueeseen, mutta try-out ei tuottanut sopimusta. FC OPA:ssa maasta poistumiseen sekä OPS-jp:n sääntöjen vastaisesti hänen kanssaan kesken kauden tehtyyn sopimukseen ei suhtauduttu positiivisesti ja hyökkääjälle hankittiin korvaajaksi makedonialainen Bunjamin Shabani, Konaten siirtyessä loppukaudeksi lainalle Oulun Luistinseuraan.
Alkuvuoden 2010 Konate oli ilman seuraa, mutta teki kesäkuun alussa sopimuksen porilaisen FC Jazzin kanssa. Hän viimeisteli kauden aikana Jazzille 9 osumaa ja oli joukkueen paras maalintekijä. Keväällä 2011 FC Jazz teki sopimuksen myös Mamadoun vuonna 1989 syntyneen veljen Sekou Konaten kanssa. Veljekset iskivät Kakkosen B-lohkossa yhteensä 25 maalia, Mamadou 14 ja Sekou 11. Kauden päätyttyä Konatet päättivät jatkaa Jazzissa vielä kaksi seuraavaa vuotta. Maaliskuussa 2012 Mamadou Konate purki sopimuksessa Jazzin kanssa ja palasi väliaikaisesti takaisin kotimaahansa perhesyiden takia. Hän teki paluun FC Jazzin paitaan vielä saman kauden aikana pelaten joukkueessa viisi ottelua ja siirtyi sen jälkeen loppukaudeksi Sporting Kristinan joukkueeseen. Keväällä 2013 Konate teki sopimuksen Ekenäs IF:n kanssa.
Attack (30 Seconds to Marsin kappale)
Attack oli ensimmäinen single, joka julkaistiin yhdysvaltalaisen 30 Seconds to Mars -yhtyeen toiselta albumilta "A Beautiful Lie". Kappale oli vain pieni hitti radioasemilla, eikä albumi saavuttanut merkittävää suosiota ennen kuin toinen single ”The Kill” julkaistiin. ”The Killiä” pidetään yhtyeen läpimurtona.
Rachel Melvin
Rachel Melvin (s. 9. helmikuuta 1985 Elmhurst, Illinois) on yhdysvaltalainen näyttelijä.
Melvin kasvoi Phoenixissä, Arizonassa ja valmistui Mountain Pointe High Schoolista vuonna 2003. Hänen vanhempi siskonsa on nimeltään Jessica Melvin.
Melvin tunnetaan parhaiten roolistaan NBC-yhtiön saippuasarjan "Päivien viemää" ("Days of our Lives") Chelsea Bensonina, jota hän on näytteli toukokuusta 2005 vuoteen 2009 saakka. Henkilö tutustutettiin katsojille Abby Deverauxin (Ashley Benson) parhaana ystävänä. Chelsea oli adoptoitu Bensonien perheeseen, jotka kasvattivat hänet ennen kuin he kuolivat auto-onnettomuudessa. DNA-todisteet osoittivat, että Chelsea oli Bo Bradyn (Peter Reckell) ja Billie Reedin (Julie Pinson) synnytyksen jälkeen kadonnut lapsi Georgia. Kuukausia ennen Chelsean roolia Melvin esiintyi viidessä jaksossa Georgia LaMarquena, ranskalaisena tyttönä, jota Bo ja Billie virheellisesti luulivat tyttärekseen.
Melvin osaa myös laulaa ja soittaa sähköviulua. Hän asuu nykyään Los Angelesissa, Kaliforniassa. Melvin on vieraillut muun muassa televisiosarjoissa "Summerland", "Teinitytön kasvatusopas", "Castle" ja "Heroes". Vuonna 2014 hän näytteli elokuvassa "Nuija ja tosinuija kaks".
Renée Jones
Renée Jones (s. 15. lokakuuta 1958) on yhdysvaltalainen näyttelijä. Hänen tunnetuin roolinsa on Päivien viemää -sarjan tohtori Lexie Carverina, jota hän esitti vuodesta 1993 alkaen. Hän lopetti sarjassa näyttelemisen kesäkuussa 2012. Hän on esiintynyt myös useissa muissa televisiosarjoissa, esimerkiksi 21 Jump Streetissä, L.A. Lawissa ja Yön kuumuudessa -sarjassa.
Drawn Together
Drawn Together on Dave Jeserin ja Matt Silversteinin luoma amerikkalainen piirrossarja. "Drawn Together" on fiktiivinen realitysarja, jossa kahdeksan piirroshahmoa on muuttanut asumaan taloon samaan tyyliin kuin sarjoissa "Real World" ja "Big Brother". Hahmot ovat karikatyyrisiä parodioita sekä erilaisista piirrostyylilajeista että perinteisistä tositelevisiosarjojen henkilötyypeistä. Sarjassa ivaillaan muutenkin tositelevisiogenren kustannuksella, muitakaan teemoja unohtamatta.1. tuotantokausi (2004)
2. tuotantokausi (2005–2006)
3. tuotantokausi (2006–2007)
Melína Merkoúri
Melína Merkoúri (, kansainvälisesti usein "Melina Mercouri"; 18. lokakuuta 1920 Ateena, Kreikka – 6. maaliskuuta 1994 New York) oli kreikkalainen näyttelijä, laulaja ja poliitikko. Vuonna 1981 hänestä tuli maansa ensimmäinen naispuolinen kulttuuriministeri.
Merkoúrin ensimmäisen elokuvan "Stella" (1955) ohjasi Michális Kakogiánnis, ja se oli Cannesissa ehdokkaana. Varsinaiset menestyselokuvansa Merkoúri teki aviomiehensä Jules Dassinin ohjauksessa. Elokuvan "Ei koskaan sunnuntaisin" nimisävelmän menestys loi pohjaa myös Merkoúrin laulajanuralle.
Kun sotilasjuntta nousi valtaan Kreikassa 1967, Merkoúri ja Dassin pakenivat ensin Ranskaan ja sitten Sveitsiin. Kun Kreikan juntta epäsi Merkoúrilta kansalaisuuden, hän sanoi lehdistölle: ”Minä olen syntynyt kreikkalaisena ja kreikkalaisena kuolen. – – Herra Pattakós syntyi fasistina, joten hän kuolee fasistina.”
Diktatuurin päätyttyä vuonna 1974 Merkoúri palasi Kreikkaan ja lähti mukaan politiikkaan, ensin parlamenttiin ja sitten ministeriksi.
Lilli
Lilli on suomalainen ja saksalainen naisen nimi. Vuoden 2012 loppuun mennessä Väestörekisterikeskuksen mukaan Lilli-nimen on Suomessa saanut 2 972 naista ja ainakin yksi mies. Lilli on myös monen Liisan ja Liljan lempinimi.
Horace Vernet
Émile Jean-Horace Vernet (30. kesäkuuta 1789 Pariisi – 17. tammikuuta 1863 Pariisi) oli ranskalainen taidemaalari. 
Vernet maalasi ennen kaikkea taistelukohtauksia esittäviä maalauksia, mutta myös itämaisia aiheita. Sekä hänen isänsä Carle Vernet että isoisänsä Claude Joseph Vernet olivat olleet tunnettuja taidemaalareita.
Kirjailija Arthur Conan Doylen luoma yksityisetsivä Sherlock Holmes mainitsee tarinassa ”Kreikkalaisen tulkin seikkailut”, että hänen isoäitinsä oli ranskalaisen taiteilijan Vernet’n sisar – mainitsematta kuitenkaan, kenestä kolmesta Vernet’stä oli kyse.
Teräsmies (1940-luvun animaatiosarja)
Teräsmies on yhdysvaltalainen, vuosina 1941–1943 ilmestynyt animoitu lyhytelokuvasarja, jossa seikkailee sarjan nimihahmo Teräsmies. Animaatiota esitettiin 1940-luvulla elokuvateattereissa ja se oli aikansa kallein animaatio. "Wizard Magazinen" vuonna 2001 julkaisemassa kautta aikain sadan parhaan animaatiosarjan listassa "Teräsmies"-lyhytanimaatiot sijoitettiin neljänneksi.
Vuosina 1941–1942 sarjaa tuotti Max Fleischer ja ohjasi hänen veljensä Dave Fleischer. Myöhemmin Paramount Pictures osti Fleischereiden tuotantoyhtiön, ja toukokuusta 1942 lähtien "Teräsmiestä" tuotti Famous Studios, jossa Fleischerit eivät enää olleet mukana. Yhteensä "Teräsmies"-lyhytelokuvia syntyi 17 osaa, kukin kestoltaan noin 7-10 minuuttia.
Sarjan tekijänoikeudet ovat rauenneet. Elokuvat on julkaistu myös Suomessa DVD:llä sekä Suomessa sarjan jaksoja on julkaistu suomeksi puhutuilla VHS-kaseteilla. Dubbauksesta vastasi Oy PVP Voice Ab.1. Teräsmies: Maanjäristys (sisältää jaksot: Sähköinen Teräsmies, Viime hetkellä, Maanalainen maailma, Teräsmies, Muumio iskee, Kauhua sirkuksessa) Kesto: 52 min.
2. Teräsmies: Arktinen jättiläinen (sisältää jaksot: Jäätikön jättiläinen, Miljardin markan junalasti, Luotiautoliiga, Oy Täystuho Ab, Japanilaissabotaasi, Viidakkorummut) Kesto: 52 min.
3. Teräsmies: Mekaaniset hirviöt (sisältää jaksot: Magneettinen kaukoputki, Konehirviöt, Tulivuori, Salainen agentti, Kaksoisolento) Kesto: 45 min.
Itse valtiaat – Urheilumusikaali
Itse valtiaat – Urheilumusikaali on yksi Itse valtiaat -ohjelman erikoisjaksoista.
Pekoni-Mauri ja Sika-Seppo ovat köyhiä sikopaimenia. He saavat kuulla Universumistalaisten mainoskulkueelta, että semmoiset järjestetään Brysselissä. Pekoni-Mauri ihastuu heti Universumilaisten kisamaskotti Tanjaan, ja ostaa Universumilaisiin ilmoittautumiseen tarvittavan sponsorointipaketin. Mauri ja Seppo lähtevät Brysseliin, mutta yöpyvät ensin kennomotellissa. Yöllä Sepolle tulee nälkä, ja hän myy Benille sponsorointipaketin ja rakettireen kyljystä vastaan. Brysselissä Mauri ja Seppo ottavat vastaan työpaikan Hiihtoliiton puheenjohtajalta, Esko Aholta, ja yöpyvät tämän vuokraamissa tiloissa geenisikalasta. He saavat uuden sponsorointipaketin, mutta Mauri ei voita yhdessäkään lajissa. Kisamaskottia uhkaa kertakäyttötalouden kautta hylätyksi tuleminen, mutta Sauli I Suuri lupaa kisamaskotin sille, joka voittaa Suuren Punaisen Mestarin (Paavo Lipponen). Niinpä Mauri ottaa tavoitteeksi voittaa Mestarin."Älyn olympialaiset"
"Sumo-Seppo -Matkarakastaja-"
"Kari-Pekka Kyrö tule taloon"
"Kuka kuiskaa kovimmin"
"Älä iske lujaa Tarja"
"Selätä mut Sauli"
"Pitkän Masan arkki"
"Rytminen kilpavoimistelija Anneli"
"Puolipitkä komissaari"
"Paavoa Suomessa -Bensaa suonissa-"
Alex Salmond
Alexander Elliot Anderson Salmond (s. 31. joulukuuta 1954) on skotlantilainen poliitikko, joka oli Skotlannin pääministeri ("First Minister") vuosina 2007–2014 ja Skotlannin kansallispuolueen (SNP) johtaja 1990–2000 ja 2000–2014. Hän oli Britannian parlamentin jäsen vuodesta 1987 vuoteen 2010. Hän toimi myös SNP:n ryhmänjohtajana alahuoneessa.
Salmond opiskeli St Andrewsin yliopistossa, jossa suoritti ylemmän korkeakoulututkinnon taloustieteissä ja historiassa. Hän on työskennellyt Skotlannin maatalous- ja kalastusvirastossa ja vuosina 1980–1987 Royal Bank of Scotlandissa. Vuonna 1987 hänet valittiin alahuoneeseen Banff and Buchanista Skotlannista. Vuonna 1990 hänestä tuli SNP:n puheenjohtaja ja vuonna 1999 hänet valittiin vastaperustettuun Skotlannin parlamenttiin. Hän jätti SNP:n johtotehtävät 2000 ja Skotlannin parlamentin 2001, jolloin siirtyi valtakunnanpolitiikkaan johtamaan ryhmää alahuoneessa.
Salmond on yksi harvoja brittipoliitikkoja, joka vastusti Naton Serbian pommituksia 1999. Hän puhui myös 2003 Irakin sotaan lähtemistä vastaan.
Salmond asettui vuonna 2004 uudelleen Skotlannin kansallispuolueen johtajakilpaan ja nousi toistamiseen puolueen johtoon. Hänet valittiin uudelleen myös Skotlannin parlamenttiin vuonna 2007. 3. toukokuuta 2007 järjestetyissä Skotlannin parlamenttivaaleissa SNP sai eniten paikkoja ja 16. toukokuuta 2007 Salmond nimitettiin pääministeriksi. Häntä tukivat myös Vihreät.
Salmond jätti tehtävät puolueen johtajana ja pääministerinä syksyllä 2014. Hänen seuraajakseen puoluejohtajana ja pääministerinä tuli Nicola Sturgeon.
Vuonna 2018 Salmondia syytettiin seksuaalisesta ahdistelussa tapauksessa, jonka hän sanoo ratkaistun sovittelulla jo 2013. Hän oli tammikuussa 2019 oikeudessa syytettynä kahdesta raiskauksen yrityksestä ja lisäksi häntä vastaan on nostettu 12 muuta syytettä. Hän kiistää syytteet.
Lee Fisher
Lee Fisher (s. 7. elokuuta 1951 Ann Arbor, Michigan) on yhdysvaltalainen demokraattisen puolueen poliitikko. Hän toimi 8. tammikuuta 2007 – 9. tammikuuta 2011 Ohion varakuvernöörinä.
Fisher on aiemmin ollut vuonna 1998 ehdolla Ohion kuvernööriksi häviten täpärästi republikaani Bob Taftille. Vuonna 2010 hän pyrki Yhdysvaltain senaatin jäseneksi, mutta hävisi Rob Portmanille.
Myrl Shoemaker
Myrl H. Shoemaker (14. huhtikuuta 1913 – 30. heinäkuuta 1985) oli yhdysvaltalainen demokraattisen puolueen poliitikko.
Shoemaker istui Ohion edustajainhuoneessa vuosina 1959–1982 ja toimi sen jälkeen Ohion varakuvernöörinä, kunnes kuoli syöpään vuonna 1985. Hän oli vuodesta 1935 naimisissa Dorothy Cookin kanssa.
Ohiolaispoliitikko Mike Shoemaker on Myrl Shoemakerin poika.
Embraer ERJ 145
Embraer ERJ 145 on brasilialaisen lentokonevalmistaja Embraerin valmistama suihkukoneperhe. Siihen kuuluvat konetyypit ERJ 135, ERJ 140 ja ERJ 145. Suomalaisista yhtiöistä Finncomm Airlines on käyttänyt kahta ERJ 145-konetta.
ERJ 145-mallia on myös käytetty Embraer R-99 -koneen pohjana. Tähän koneeseen on asennetu ruotsalaisvalmisteinen Erieye-tutkajärjestelmä.
Savonmaa (lehti)
Savonmaa on tammikuussa 1986 aloittanut Savonlinnan talousalueen kaupunkilehti. Lehden julkaisija on Aluelehti Savonmaa Oy. Savonmaa jaetaan lähes jokaiseen talouteen Savonlinnassa, Kerimäellä, Punkaharjulla, Enonkoskella, Rantasalmella sekä Sulkavalla. Torstaisin ilmestyvän kaupunkilehden jakelulevikki on 25 000 kappaletta (3/2012).
Savonmaan toimitus sijaitsee Savonlinnan Mediakeskuksessa osoitteessa Kaartilantie 10, Savonlinna. Lehden vastaava toimittaja on Päivi Luostarinen.Savonmaan historia Savonlinnan seudulla ilmestyvänä lehtenä juontaa juurensa vuoteen 1875, jolloin lehti ilmestyi ensimmäisen kerran. Tällöin nimenä oli Savonlinna. Päivittäin ilmestyvänä lehtenä se toimi 1900-luvulla aina vuoteen 1969, jolloin lehden ilmestyminen loppui.
Helmuth Koinigg
Helmuth Koinigg (3. marraskuuta 1948 – 6. lokakuuta 1974) oli itävaltalainen Formula 1 -kuljettaja. Hän kuoli tulokaskautensa kolmannessa osakilpailussa Yhdysvalloissa Watking Glenissä.
Koinigg syntyi Wienissä. Hän kilpaili vakioauto-luokissa, Formula Veessä ja Formula Fordissa, ennen kuin sai ostettua itselleen paikan Formula 1:ssä. Hän pääsi ajamaan Brabhamia kotikisaansa, mutta karsiutui aika-ajoissa. Hän vaihtoi heti tallia Surteesille.
Heti seuraavassa osakilpailussa Koinigg sijoittui kymmenenneksi, ja hänestä oletettiin kehittyvän vielä loistava ajaja. Kuitenkin Yhdysvaltain Grand Prix'ssä hänen autonsa jousitus petti mutkassa, ja auto syöksyi suoraan ulos radalta. Auto läpäisi alemman turva-aidan, mutta ylempi aita jäi paikoilleen repäisten Koeiniggin pään irti. Hän kuoli välittömästi.
George Voinovich
George Victor Voinovich (15. heinäkuuta 1936 Cleveland, Ohio – 12. kesäkuuta 2016 Cleveland, Ohio) oli yhdysvaltalainen republikaanisen puolueen poliitikko.
Voinovich syntyi Clevelandissa, Ohiossa, kroatialaiselle serbi-isälle ja slovenialaiselle äidille. Hän opiskeli valtio-oppia ja lakia ja valmistui Ohio Universitystä vuonna 1958 sekä Ohio State Universitystä 1961. Hän meni vuonna 1962 naimisiin puolisonsa Janetin kanssa ja sai neljä lasta. Heistä nuorin, Molly, kuoli kuitenkin liikenneonnettomuudessa 9-vuotiaana.
Voinovich istui Ohion edustajainhuoneessa vuosina 1967–1971. Hän toimi Ohion varakuvernöörinä 1979 ja Clevelandin pormestarina 1980–1989. Vuosina 1991–1998 hän oli Ohion kuvernööri, ja sen jälkeen hän istui Yhdysvaltain senaatissa 1999–2011.
Jack Coghill
John B. "Jack" Coghill (s. 24. syyskuuta 1925 Fairbanks, Alaska) on yhdysvaltalainen poliitikko. Hän kuuluu Alaskan itsenäisyyspuolueeseen.
Coghill on toiminut 22 vuotta Nenanan pormestarina sekä vuosina 1990–1994 Alaskan varakuvernöörinä. Hänelle myönnettiin vuonna 2004 Alaskan yliopiston Fairbanksin-kampuksen kunniatohtorin arvo.
Coghill meni naimisiin Frances Petersonin kanssa ja sai kuusi lasta: Pattyn, John Jr:n, Jerryn, Jimin, Paulan ja Jeffin.
Arts &amp; Humanities Citation Index
Arts & Humanities Citation Index (Humanististen tieteiden viittausindeksi) eli A&HCI listaa yli tuhannen alan lehden artikkelien sisältämät viittaukset eri kirjoittajien teksteihin.
A&HCI-viittausindeksin kehitti Institute for Scientific Information, jolta sen osti Thomson Scientific & Healthcare-yhtiön Thomson Scientific -osasto. Se kuvaa, keihin tutkijoihin viitataan eniten. Tiedejulkaisujen suuren lukumäärän vuoksi vertaisarvioitujen tutkimusjulkaisujen haku on muuttunut vaivattomaksi, ja samalla voidaan arvioida tutkijoiden työn merkitystä. Indeksissä käytetään ristiviittausten eliminointia, koska osa tutkijoista viittaa oman verkostonsa tutkijoihin ja kasvattaa viittausten lukumäärää keinotekoisesti. A&HCI seuraa noin 7000:ta tieteellistä lehteä, ja sen maksullinen tietokanta on Web of Science.
A&HCI:n mukaan kymmenen viitatuinta vuosina 1993–2000:
Kultainen omena
Kultainen omena on kreikkalaisessa mytologiassa toistuva teema, joka esiintyy kolmessa eri tarinassa.
Atalante, joka oli hyvä metsästäjä ja nopea juoksija, oli pyytänyt isältään, ettei hänen tarvitsisi mennä naimisiin kenenkään kanssa. Koska kuitenkin niin monet olivat pyytäneet hänen kättänsä, hänen isänsä järjesti kosijat Atalanten kanssa juoksukilpailuun. Kosija juoksisi karkuun ja Atalante ajaisi tätä takaa aseen kanssa. Jos Atalante saisi kosijan kiinni ennen asettua rajaa, hän surmaisi tämän, mutta jos kosija ehtisi rajan yli, hän saisi Atalanten omakseen. Hän ehti tappaa useita sulhasehdokkaita. Lopulta Hippomenes voitti tämän Artemiin avulla. Jumalatar antoi hänelle kolme kultaista omenaa, jotka tämä neuvoi heittämään yksi kerrallaan kilpailun aikana. Näin Hippomenes tekikin, ja Atalante menetti aikaa ihaillessaan omenia sen verran, että Hippomenes voitti kilpailun ja sai tämän vaimokseen. Tarinalla on onneton loppu Hippomeneen unohdettua kiittää Artemista, jonka avulla hän oli kilpailun voittanut. Hänen ollessa uhraamassa Zeukselle, Artemis vihoissaan langetti parille vastustamattoman intohimon toisiaan kohtaan. Heidän maattua toistensa kanssa temppelissä puolestaan suututti Zeuksen, jolloin hän muutti rakastavaiset leijoniksi.
Hesperidien puutarha oli Heran puutarha lännessä, jossa kasvoi joko yksittäinen puu tai lehto puita, joissa kuolemattomuuden antavia kultaisia omenoita kasvoi. Omenapuut oli istutettu hedelmistä, joita oli kasvanut Gaian Zeukselle ja Heralle häälahjaksi antamasta oksasta. Hesperidien tehtäväksi oli annettu puutarhan huolenpito, mutta kun nämä ajoittain poimivat hedelmiä itsekin, asetti Hera epäluuloisena myös Ladonin, satapäisen lohikäärmeen, joka ei koskaan nukkunut, vahtimaan puutarhaa.
Herakleen yhdestoista urotyö oli varastaa kultainen omena tästä puutarhasta.
Eris, epäsovun jumala, oli jätetty kutsumatta Peleuksen ja Thetiin häihin, josta raivostuneena hän saapui kuitenkin paikalle ja heitti osallistujen keskelle kultaisen omenan, johon oli kaiverrettu sana "Kauneimmalle". Vaateensa omenaan esittivät Hera, Pallas Athene ja Afrodite, ja Zeus asetti Troijan prinssi Pariin päättämään, kenelle omena kuuluisi. Pariksen tuomio oli antaa omena Afroditelle, joka tarjosi tälle maailman kauneimman naisen, Helenan rakkautta palkkioksi häntä suosivasta ratkaisusta. Tämän päätöksen seurauksena sai alkunsa Troijan sota Helenan jättäessä aiemman aviomiehensä.
Francisco Xavier do Amaral
Francisco Xavier do Amaral (s. 1937 − 6. maaliskuuta 2012) oli itätimorilainen poliitikko. Hän oli yksi Associação Social-Democrata Timorensen perustajista 1974. Hän oli presidentti kymmenen päivän ajan, kun Portugalin Timorin siirtokunta julistautui yksipuolisesti itsenäiseksi 28. marraskuuta 1975. Vuodesta 2001 lähtien hän oli parlamentin jäsen.
Kun Indonesia hyökkäsi itsenäiseksi julistautuneeseen Itä-Timoriin 7. joulukuuta 1975, Amaral pakeni vuorille. Hänet syrjäytettiin itsenäisyysliikkeen johdosta 1977 sen ajautuessa erimielisyyksiin siitä, miten Indonesian miehitystä pitäisi vastustaa. Yksi FRETILINiksi nimetyn liikkeen ryhmittymä vangitsi hänet, kunnes elokuussa 1978 Indonesian asevoimat yllätti sen ja Amaral jäi indonesialaisten vangiksi. Hänet asetettiin kotiarestiin Baliin ja vuodesta 1983 Jakartaan, kunnes Indonesia vetäytyi Itä-Timorista 1999.
Amaral pyrki presidentiksi vuosien 2002 ja 2007 vaaleissa.
Sally Gunnell
Sally Jane Janet Gunnell (s. 29. heinäkuuta 1966 Chigwell, Essex) on brittiläinen yleisurheilija. Uransa pituushyppääjänä ja viisiottelijana aloittanut Gunnell siirtyi sittemmin pikajuoksun kautta lopulliseen päälajiinsa 400 metrin aitoihin.
Sally Gunnell voitti 400 metrin aitojen olympiakultaa Barcelonassa 1992. Seuraavana vuonna hän teki maailmanennätyksen 52,74 voittaessaan maailmanmestaruuden Stuttgartissa. Hänet valittiinkin sekä vuoden 1993 että eurooppalaiseksi naisyleisurheilijaksi. Vuonna 1994 Gunnell voitti kultaa sekä Euroopan mestaruuskilpailuissa Helsingissä että Kansainyhteisön kisoissa Kanadan Victoriassa.
Hän lopetti uransa vuonna 1997 akillesvaivojen vuoksi.
Vaikuttavuuskerroin
Vaikuttavuuskerroin (, IF) on vertaisarvioituihin artikkeleihin kohdistettujen viittausten perusteella laskettu, tieteellisen julkaisun merkittävyyttä kuvaava tilastoluku.
Vaikuttavuuskerroin kertoo kuinka monta viitettä keskimäärin kyseinen julkaisu sai kahden edellisen vuoden artikkeleihinsa. Jos julkaisun vaikuttavuuskerroin on esimerkiksi 3 vuonna 2008, jokaiseen kyseisen julkaisun julkaisemaan artikkeliin vuosina 2006 ja 2007 viitattiin muista julkaisuista vuoden 2008 kuluessa keskimäärin kolme kertaa.
Vaikuttavuuskertoimen loi Eugene Garfield, jonka perustaman Institute for Scientific Informationin – nykyisin osa yhdysvaltalaista Thomson Corporationia – liiketoiminta perustui tiedelehtien viittaustilastojen kokoamiseen vuodesta 1960 alkaen. ISI:n maksullisen Web of Science -viitetietokannan (aik. nimellä "Web of Knowledge") kautta on mahdollista saada yli 11 000 julkaisun vaikuttavuuskertoimet.
Vaikuttavuuskertoimet vaikuttavat tieteellisen tiedon julkistamiseen, arviointiin ja välillisesti myös tieteenalojen rahoitukseen.
Eric Radomski
Eric Radomski on yhdysvaltalainen kaksinkertainen Emmy palkittu televisioanimaatiosarjojen tuottaja ja ohjaaja. Hän tuli tunnetuksi tuottaessaan Bruce Timmin kanssa Batmanin animaatiosarjan vuonna 1992. Sitä ennen Radomski muun muassa suunnitteli taustoja Tiny Toons sarjaan.
Inari (nimi)
Inari on suomalainen etunimi. Nimi johtuu Inarin pitäjän ja siellä olevan Inarijärven nimestä ja on Lappiin liittyvien romanttisten mielikuvien vaikutuksesta tullut käyttöön myös etunimenä.
Inarin nimipäivä on nykyisin 29. elokuuta. Vuosina 1929–1949 nimipäivä oli 7. syyskuuta. Välillä nimi poistettiin kalenterista, mutta palautettiin vuonna 1973, jolloin se sijoitettiin nykyiselle päivälleen. Äänteellisen samankaltaisuuden vuoksi se sijoitettiin samalle päivälle kuin Iines ja Iina, vaikka nimillä on aivan eri alkuperä.
Nimi Inari on käytössä myös Japanissa, jossa Inari on riisin ja muiden elintarvikkeiden jumala.
Väestörekisterikeskuksen mukaan nimi Inari oli vuoden 2012 loppuun mennessä annettu 1 944 naiselle ja noin 40 miehelle.
Eugene Garfield
Eugene Garfield (alun perin Garfinkle; 16. syyskuuta 1925 New York City – 26. helmikuuta 2017 Pennsylvania) oli yhdysvaltalainen siteerausindeksien kehittäjä.
Garfield päätti Vannevar Bushin ”As We May Think” -julkaisun (vuodelta 1945) pohjalta kehittää mittarin tiedejulkaisuihin toisissa tiedejulkaisuissa tehtyjen viittausten lukumäärästä. Hän aloitti tähän liittyvän liiketoiminnan vuonna 1960 ja laajensi tuotevalikoimaansa muun muassa vaikuttavuuskertoimilla. Indeksit loivat mitattavan perustan esimerkiksi "Nature"- ja "Science"-tiedelehtien uskottavuudelle ja myynnille.
Curt Geda
Curt Geda on yhdysvaltalainen kaksi kertaa Daytime Emmy -palkittu televisioanimaatiosarjojen ohjaaja ja tuottaja. Hän on muun muassa ohjannut suurimman osan Teräsmies-sarjan jaksoista.
Roddy Doyle
Roddy Doyle (s. 8. toukokuuta 1958 Dublin, Irlanti) on irlantilainen kirjailija ja käsikirjoittaja. Hänet tunnetaan karheista irlantilaisen työväenluokan kuvauksista.
Valmistuttuaan Dublinin yliopistosta Doyle toimi englannin ja maantiedon opettajana vuoteen 1993, josta alkaen hän on työskennellyt täysipäiväisenä kirjailijana.
Doylella on Belinda-niminen vaimo ja kaksi poikaa.
Arto af Hällström
Gustaf Arthur (Arto) af Hällström (s. 1. elokuuta 1952 Helsinki) on suomalainen teatteriohjaaja ja Ryhmäteatterin perustaja. Hän on ollut ohjaajana myös esimerkiksi Ylioppilasteatterissa ja Helsingin kaupunginteatterissa. Hän oli sukupolvensa kulttinäytelmän Pete Q:n ohjaaja 1978. 1984 af Hällström ohjasi Ryhmäteatterissa kohunäytelmäksikin kutsutun "Jumalan rakastajan". Vuosina1987 ja 2015 hän ohjasi Molièren "Luulosairaan" Suomen Kansallisteatterille. af Hällström on tehnyt myös näyttelijäntöitä elokuvien sivuosissa. Vuonna 1988 hän toimi tuottajana elokuvassa "Sielun veljet Moskovassa". Vuodesta 1988 af Hällström toimi Suomen Kansallisteatterin vakituisena ohjaajana ja jäi eläkkeelle 1.8.2015.
af Hällström on lisäksi tehnyt jonkin verran sanoituksia sekä käännöstekstejä mm. Johan Lewis & Korjaa Bois -yhtyeelle (jossa hän soitti bassoa vuosina 1973-1978 salanimellä Ronnie "Fox" Dahlberg), Samuli Edelmannille sekä Old Dudesille.
Arto af Hällström on suomalaisen aatelissuvun af Hällström jäsen, elokuvaohjaaja Roland af Hällströmin ja näyttelijä Elvi Saarnion poika. Puoliso teatteriohjaaja Leena Havukainen vuodesta 1996.